Herrie ná man ŉ vrou met eetstoornis ŉ ‘seekoei’ en ‘vet’ noemDonovan Tooth sê jammer (Foto: Skermgreep uit die video) ŉ Storm het verlede week op sosiale media losgebars toe Donovan Tooth, die eienaar van die kleremaatskappy Panda Clothing, ŉ vrou met ŉ seekoei vergelyk en gesê het groter vroue kan nie mooi wees nie. Tooth, ook bekend op sosiale media as Toothsta, het Donderdag aan sy duisende volgelinge in ŉ video van vier minute op Instagram vertel dat mense wat dink groter vroue is mooi gerus hul geestesgesondheid en oë moet laat toets. “Ek is so moeg vir mense wat hierdie oorgewig f****n seekoeie laat voel asof hulle perfek is en dat daar niks met hulle skort nie,” het Tooth in ŉ video gesê wat intussen afgevee is. “As jy 15 kg oorgewig wil wees en dink dat jy gesond en sterk is […] is daar baie plekke wat jou met jou oë kan help en jy kan sommer na ŉ geestesgesondheidinstelling ook gaan om jou toestand te laat ondersoek. “Hierdie vet vroue word aangemoedig en opgebou deur te sê: ‘Kurwes is mooi en kurwes is sterk’. Ek gaan nou ŉ foto oplaai en dan aangaan.” Die foto van Nelly London waarna Donovon in sy video verwys (Foto: Instagram) Tooth het toe ŉ foto van Nelly London, ŉ model wat herstel van ŉ eetstoornis, met sy volgelinge gedeel en verder in die kamera in gepraat terwyl hy bestuur. “In enigiemand se regdenkende f****n kop het daardie vrou nie kurwes nie – sy het f****n 10 kg om te verloor. “T**f, klim op ŉ f****n trapmeul en raak ontslae van die vet. Vir jou om na daardie foto te kyk en te dink sy het kurwes [is nie waar nie]. Sy is ŉ oorgewig f****n vet vrou vir wie die samelewing sê dis oukei om so te lyk.” Honderde mense op sosiale media het aanstoot geneem deur wat Tooth kwytgeraak het. Mense het kommentaar gelewer op Panda Clothing se Instagram-bladsy, inskrywings op Facebook gemaak en boodskappe aan hom gestuur. ŉ Facebook-blad genaamd “Donovan Tooth (Panda Clothing) must fall” is ook geskep en het reeds meer as 2 000 lede. Tooth het ŉ dag nadat hy die video opgelaai het, om verskoning gevra vir wat hy gesê het. Hy het ook sy Instagram-profiel mettertyd afgehaal. Nelly London (Foto: instagram) “Ek wil graag mense om verskoning vra vir gister se video. Gister [Donderdag] se video op Instagram was ongevraagd, dit was heeltemal verkeerd en ek moes nooit al daardie goed gesê het nie. “Ek het baie mense seergemaak en vra opreg om verskoning. Vanuit die diepte van my hart is ek jammer, en ek hoop julle kan my vergewe. Vandag het ek ŉ waardevolle les geleer wat ek die res van my lewe sal onthou,” het hy gesê. Panda Clothing het in ŉ verklaring gesê hy distansieer hom van Tooth se afbrekende plasing, asook dat ŉ interne hersieningproses reeds begin is. “Dit is onaanvaarbaar en het geen plek in Panda se waardestelsel nie. Ons vra om verskoning vir die wydverspreide seer wat dit veroorsaak het. ŉ Dissiplinêre proses is reeds begin. Panda verteenwoordig die viering van fiksheid ongeag enigiemand se grootte of vorm,” lui die verklaring onder meer.